"Uus Eesti" küsib: Kas politsei saab pisargaasipistolid?
Meie lehe esindaja pöördus politseiinspektori härra Liiti poole sellise järelepärimisega.

— Loodame käesoleva aasta lõpuks juba politseinikke varustada selle relvaga. Pisargaasipistolid valmivad järkjärgult ja sedamööda antakse nad ka politseile kätte.

— Kes neid valmistab?

— Kõik pisargaasipistolid valmistatakse kodumaal, ühes pealinna töökojas. Välismaalt ostes oleks kulud olnud liig kõrged. Kodumaal valmistatakse need relvad vanadest pistolitest ümber tehes. Proovieksemplarid on juba käes ja osutusid kõigiti rahuldavaiks. Nõnda saame politseile uue ja mõjuva relva üsna väheste kuludega.

— On politsei seni juba pisargaasi kasutanud?

— Õige mitugi korda. Petserimaal on guljänjedel mõned kaklejate jõugud üsne kerge vaevaga pisargaasi abil laiali aetud. See gaas tervisele mingeid jälgi ei jäta, muudab aga ajutiselt tabatu võitlusvõimetuks. Ka Tartus mäletatavasti saadi mõrtsukast, kes vangistama tulnud politseid majast tulistas, pisargaasi abil üsna hõlpsasti jagu.

— Kas seesugused relvad on tarvitamisel ka politseil välismaal?

— Peaaegu igalpool. Välismail kasutatakse mürgeldavate jõukude laialiajamiseks koguni pisaraasi-pomme, rääkimata gaasipistolitest.

Uus Eesti
1935